Končno poročilo pooblaščenca za zaslišanje (1)

Zadeve AT.40413 – Focus Home, AT.40414 – Koch Media, AT.40420 – ZeniMax, AT.40422 – Bandai Namco in AT.40424 – Capcom

(Besedilo velja za EGP)

(2022/C 320/15)

To končno poročilo se nanaša na šest osnutkov sklepov:

1) osnutek sklepa, naslovljen na podjetje Valve Corporation (v nadaljnjem besedilu: Valve) v petih zadevah, in sicer AT.40413 – Focus Home, AT.40414 – Koch Media, AT.40420 – ZeniMax, AT.40422 – Bandai Namco in AT.40424 – Capcom;

2) osnutek sklepa, naslovljen na podjetje Focus Home Interactive S.A. (v nadaljnjem besedilu: Focus Home) v zadevi AT.40413 – Focus Home;

3) osnutek sklepa, naslovljen na podjetja Koch Media GmbH (Avstrija), Koch Media GmbH (Nemčija) in Koch Media Ltd (ti trije subjekti v nadaljnjem besedilu skupaj: Koch Media) v zadevi AT.40414 – Koch Media;

4) osnutek sklepa, naslovljen na podjetja ZeniMax Media Inc., ZeniMax Europe Ltd. in Bethesda Softworks LLC (ti trije subjekti v nadaljnjem besedilu skupaj: ZeniMax) v zadevi AT.40420 – ZeniMax;

5) osnutek sklepa, naslovljen na podjetji Bandai Namco Holdings Inc. in Bandai Namco Entertainment Europe S.A.S. (ta dva subjekta v nadaljnjem besedilu skupaj: Bandai Namco) v zadevi AT.40422 – Bandai Namco, ter

6) osnutek sklepa, naslovljen na podjetja Capcom Co., Ltd, Capcom USA, Inc. in CE Europe Ltd. (ti trije subjekti v nadaljnjem besedilu skupaj: Capcom) v zadevi AT.40424 – Capcom.

Focus Home, Koch Media, ZeniMax, Bandai Namco in Capcom se skupaj imenujejo „založniki“, skupaj z Valve pa „stranke“.

Komisija je 2. februarja 2017 zoper stranke in vse pravne subjekte pod njihovim neposrednim ali posrednim nadzorom začela postopek v smislu člena 2(1) Uredbe (ES) št. 773/2004 (2) v navedenih petih zadevah v zvezi z domnevnimi protikonkurenčnimi sporazumi in/ali usklajenimi ravnanji med podjetjem Valve in vsakim od petih založnikov videoiger za osebne računalnike, katerih cilj je preprečiti ali omejiti prodajo videoiger za osebne računalnike prek nacionalnih meja znotraj EGP v nasprotju s členom 101 PDEU in členom 53 Sporazuma EGP.

Komisija je 5. aprila 2019 sprejela pet obvestil o nasprotovanju, naslovljenih na Valve (v vseh petih zadevah) in na vsakega od založnikov (na enega v vsaki zadevi).

Stranke so med [...] prejele elektronsko pomnilniško napravo z dostopnim delom preiskovalnega spisa Komisije z njegovo takratno vsebino v petih zadevah.

Na povabilo Generalnega direktorata za konkurenco (v nadaljnjem besedilu: GD za konkurenco) so založniki dne [...] izrazili pripravljenost za razprave o sodelovanju s Komisijo, podjetje Valve pa je povabilo zavrnilo.

Komisija je z dopisom z dne [...] založnike obvestila, da je bil njihov rok za odgovor na obvestila o nasprotovanju prekinjen do zaključka razprav o sodelovanju ter da se je podjetje Valve odločilo, da ne bo sodelovalo v razpravah o sodelovanju.

GD za konkurenco je prvotno določil osemtedenski rok za pisni odgovor podjetja Valve na pet obvestil o nasprotovanju, in sicer do 19. junija 2019. Na zahtevo podjetja Valve sem rok podaljšal do 17. julija 2019.

Podjetje Valve je 24. junija zaprosilo GD za konkurenco za nadaljnji dostop do nekaterih redigiranih informacij. GD za konkurenco je 5. julija 2019 po vzpostavitvi stika s ponudniki informacij odobril dostop do nekaterih zahtevanih informacij v revidiranih nezaupnih različicah dokumentov. Podjetje Valve mi nato zadeve ni predložilo.

Podjetje Valve je 17. julija 2019 predložilo pet pisnih odgovorov na pet obvestil o nasprotovanju, od katerih je vsak vseboval zahtevo za ustno zaslišanje.

Ustno zaslišanje za podjetje Valve je potekalo 9. oktobra 2019.

Med [...] je vsak od petih založnikov predložil uradno ponudbo za sodelovanje (v nadaljnjem besedilu: vloge za poravnavo). Vloge za poravnavo so vsebovale:

— jasno in nedvoumno priznanje odgovornosti za kršitve v zvezi s praksami, določenimi v obvestilih o nasprotovanju in opisanimi v vlogah za poravnavo, vključno z dejstvi, pravnimi kvalifikacijami, vlogo založnikov pri kršitvah in trajanjem njihovega sodelovanja pri kršitvah;

— navedbo najvišje globe, ki bi jo sprejeli v okviru postopka sodelovanja;

— potrditev, da je bila zagotovljena zadostna priložnost dostopa do dokazov, ki podpirajo nasprotovanja, in vseh drugih dokumentov v spisu Komisije, ter

— potrditev, da je bila založnikom zagotovljena zadostna priložnost, da izrazijo svoja stališča, in da so bile vloge za poravnavo odgovori na obvestila o nasprotovanju.

Komisija je 18. decembra 2020 podjetju Valve poslala dopis o dejstvih, v katerem ga je obvestila o dodatnih dokazih, na katere se namerava opreti pri sprejetju sklepa v tej zadevi. Podjetje Valve je imelo dostop do zadevnih dokumentov že aprila 2019 v okviru rednega postopka vpogleda v spis. Na njegovo zahtevo mu je GD za konkurenco predložil revidirano različico enega od zadevnih dokumentov, v katerem so bila redigiranja odpravljena 31. decembra 2020. Istega dne se je podjetju Valve odobrilo kratko podaljšanje roka za odgovor na ta dopis o dejstvih, in sicer do 7. januarja 2021. Podjetje Valve se je na dopis o dejstvih odzvalo na ta dan.

V skladu s členom 16 Sklepa 2011/695/EU sem preučil, ali se osnutki sklepov, naslovljeni na stranke, nanašajo samo na očitke, v zvezi s katerimi so stranke imele priložnost izraziti svoja stališča. Ugotavljam, da je tako.

Kar zadeva založnike, v osnutkih sklepov ugotovljene kršitve in tam naložene globe ustrezajo tistim, ki so bile priznane in sprejete v vlogah za poravnavo.

Osnovni zneski glob, ki bi bili sicer naloženi, se znižajo za 10 % za podjetja Focus Home, Koch Media, ZeniMax in Bandai Namco ter za 15 % za podjetje Capcom, ker so ta podjetja učinkovito in pravočasno sodelovala s Komisijo v obsegu, ki presega njihovo pravno obveznost, s priznanjem kršitve člena 101 PDEU in člena 53 Sporazuma EGP ter z odreko nekaterim procesnim pravicam, kar je privedlo do upravne učinkovitosti. Poleg tega je podjetje Capcom predložilo dokaze in pojasnila v zvezi s praksami geografskega blokiranja, kar je okrepilo zmožnost Komisije, da dokaže kršitev.

Na splošno menim, da je bilo dejansko uveljavljanje postopkovnih pravic v tej zadevi spoštovano.

Bruselj, 18. januar 2021 Wouter WILS

(1) V skladu s členoma 16 in 17 Sklepa 2011/695/EU predsednika Evropske komisije z dne 13. oktobra 2011 o funkciji in mandatu pooblaščenca za zaslišanje v nekaterih postopkih o konkurenci (UL L 275, 20.10.2011, str. 29; v nadaljnjem besedilu: Sklep 2011/695/EU).

(2) Uredba Komisije (ES) št. 773/2004 z dne 7. aprila 2004 v zvezi z vodenjem postopkov Komisije v skladu s členoma 81 in 82 Pogodbe o ustanovitvi Evropske skupnosti (UL L 123, 27.4.2004, str. 18).